VSL Sklep Rg 56/2024
Sodna praksa višjih sodišč, 2024-05-21

mag. Polona Mlakar Adam (preds.), Andreja Strmčnik Izak (poroč.), Irena Dovnik

spor o pristojnosti - gospodarski spor - objektivni kriterij - subjektivni kriterij - vrednost spornega predmeta - stvarna pristojnost okrajnega sodišča - stvarna pristojnost okrožnega sodišča - skupnost etažnih lastnikov - gospodarski subjekt

Tožeča stranka je skupnost etažnih lastnikov in kot takšna ne sodi med nobenega izmed (gospodarskih) subjektov, navedenih v 481. členu ZPP, zaradi česar niso izpolnjene predpostavke za obstoj gospodarskega spora po subjektivnem kriteriju.

Za odločanje v tej zadevi je pristojno Okrajno sodišče v Ljubljani.

1. Okrajno sodišče v Ljubljani, centralni oddelek za verodostojno listino, je dne 9. 2. 2024 izdalo sklep VL 103249/2023, s katerim je razveljavilo sklep o izvršbi ter odločilo, da bo v obravnavani zadevi o zahtevku in stroških postopka kot stvarno in krajevno pristojno odločalo Okrožno sodišče v Ljubljani.

2. Okrožno sodišče v Ljubljani je v skladu s prvim odstavkom 24. člena v zvezi s prvim odstavkom 25. člena Zakona o pravdnem postopku (ZPP) sprožilo spor o pristojnosti, saj je ocenilo, da je v zadevi stvarno in krajevno pristojno Okrajno sodišče v Ljubljani.

3. Za odločanje v zadevi je pristojno Okrajno sodišče v Ljubljani.

4. V konkretnem sporu o pristojnosti je za odločitev bistveno, da vrednost spornega predmeta znaša 1.944,36 EUR (s pripadki) in da je tožeča stranka skupnost etažnih lastnikov.

5. Okrožna sodišča so za odločanje v sporih stvarno pristojna, če bodisi vrednost spornega predmeta presega 20.000,00 EUR (prvi odstavek 32. člena ZPP), bodisi gre za kakšno drugo zadevo, za katero je izključno pristojno okrožno sodišče (drugi odstavek 32. člena ZPP), med drugim v primeru, če gre za gospodarski spor (7. točka drugega odstavka 32. člena ZPP).

6. Glede na vrednost spornega predmeta 1.944,36 EUR, kar je manj kot 20.000,00 EUR, okrožno sodišče po prvem odstavku 32. člena ZPP, v zadevi ne more biti stvarno pristojno.

7. Tožeča stranka je skupnost etažnih lastnikov in kot takšna ne sodi med nobenega izmed (gospodarskih) subjektov, navedenih v 481. členu ZPP, zaradi česar niso izpolnjene predpostavke za obstoj gospodarskega spora po subjektivnem kriteriju.

8. Za gospodarski spor bi lahko šlo tudi, če bi šlo za katerega od v 482. ali 483. členu ZPP naštetih sporov, pri čemer pa iz navedb v dopolnitvi tožbe izhaja, da tožeča stranka zahtevek uveljavlja na podlagi plačila najemnine oziroma uporabnine za neupravičeno uporabo oglasnega prostora na svoji zunanji fasadi, kar pomeni, da v zadevi ne gre za gospodarski spor niti po objektivnem kriteriju (482. in 483. člena ZPP).

9. Ker v konkretnem sporu tudi ne gre za kakšno drugo vrsto spora iz drugega odstavka 32. člena ZPP je za odločanje v obravnavani zadevi stvarno pristojno okrajno sodišče (prvi oziroma drugi odstavek 30. člena ZPP), pri čemer je glede na sedež tožene stranke to Okrajno sodišče v Ljubljani (48. člen ZPP), kot to izhaja iz izreka tega sklepa.

Zakon o pravdnem postopku (1999) - ZPP  - člen 24, 24/1, 25, 25/1, 30, 30/1, 30/2, 32, 32/1, 32/2, 32/2-7, 48, 481, 482, 483

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.